Arif Alajbegović
Arif Alajbegović bio je bosanskohercegovački tumač i interpretator sevdalinke. Rođen je u Sarajevu i pripada muzičkoj porodici Alajbegović, koja generacijama njeguje narodnu pjesmu i sevdalinku. Iz ove porodice ponikao je harmonikaš, kompozitor muzike, pisac mnogih narodnih tekstova i poznavalac sevdalinke Ismet Alajbegović Šerbo. Arif Alajbegović je prve muzičke lekcije dobio upravo od svog rođaka Ismeta Alajbegovića Šerbe, koji je nakon 1945. godine postao jedan od prvih muzičara, a kasnije i urednik Radio Sarajeva. Nikada nije žudio za velikom muzičkom karijerom, a odbio je nekoliko dobrih ponuda producenata i menadžera da snimi album i da se mnogo ozbiljnije posveti muzici. Njegova specijalnost bili su nastupi u poznatim sarajevskim restoranima kao što su "Kod Mehe" na Sedreniku i restoranu "Kod Kibeta", gdje je 18 godina nastupao zabavljajući goste. Za Arhiv Bosanskohercegovačke radio-televizije snimio je 18 sevdalinki, a u duetu sa Šukijem Planjaninom uradio je pjesmu "Nikada joj halaliti neću." Vrsni poznavalac sevdalinke i muzike Enver Šadinlija u jednom razgovoru sa novinarima rekao je o Arifu Alajbegoviću: Arif je bio čuvar sevdalinke i posljednji autentični izvođač sarajevske gradske sevdalinke. Sevdalinke kakva se decenijama pjevala po sarajevskim mahalama i avlijama. On i njegova gitara sami po sebi bili su atrakcija istinskim ljubiteljima sevdalinke koji su tražili da Arifa čuju u nekim od sarajevskih rastorana u kojima je nastupao. Njegova interpretacija bila je nenametljiiva sa puno duše i osjećaja i donosio je pravu ljepotu sevdalinke. On nije bio pjevač, bio je tumač sevdalinke. Nešto poput Himze Polovine.